Predkladacia správa

Úloha predkladať správu vláde Slovenskej republiky o každom prípade, o ktorom z rozhodnutia Európskeho súdu pre ľudské práva a Výboru delegátov ministrov Rady Európy vznikli záväzky pre Slovenskú republiku spolu s návrhom opatrení vyplýva pre ministra spravodlivosti z časti B. bod 2. písm. b) uznesenia vlády č. 732 z 19. júla 1994.

Európsky súd pre ľudské práva dňa 23. októbra 2001 prijal rozsudok vo veci Jaroslav Nemec a ostatní  v. Slovenská republika (sťažnosť č. 48672/99). Podstata sťažnosti podanej proti Slovenskej republike spočívala v  sťažnosti sťažovateľa na porušenie práva na spravodlivé súdne konanie podľa článku 6 odseku 1 Európskeho dohovoru o ochrane ľudských práv a základných slobôd. Konkrétne bolo namietané, že postupom vnútroštátnych súdov v spore o určenie výšky autorskej odmeny bolo porušené právo na rozhodnutie veci v primeranej lehote. Sťažovatelia požadovali vyplatenie spravodlivého zadosťučinenia v celkovej výške 36 368 424,- Sk.

Európsky súd vo svojom rozsudku z 23. októbra 2001 rozhodol, že Slovenská republika porušila článok 6 odsek 1 Dohovoru. Európsky súd súčasne rozhodol, že Slovenská republika je povinná v lehote troch mesiacov od právoplatnosti rozsudku vyplatiť sťažovateľom sumu  815 000,- Sk. Po uplynutí trojmesačnej lehoty určenej na zaplatenie uvedenej sumy budú tieto sumy zvýšené o jednoduché úroky vo výške 17,6 % ročne, a to až do ich zaplatenia.

V nadväznosti na tento rozsudok Európskeho súdu predkladaná Správa obsahuje návrh odporúčaní na ďalší postup, resp. realizáciu tohto rozsudku. Tieto odporúčania sú vyjadrené v časti C. návrhu uznesenia.